LV Eiropas Savienības Oficiālais Vēstnesis C 141/21

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 141/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ORIEL SEA SALT

ES Nr.: IE-PDO-0005-01318 – 26.2.2015.

ACVN ( X ) AĢIN ( )

1. Nosaukums vai nosaukumi

Oriel Sea Salt

2. Dalībvalsts vai trešā valsts

Īrija

3. Lauksaimniecības produkta vai pārtikas produkta apraksts

3.1. Produkta veids

2.6. grupa. Sāls

3.2. Apraksts par produktu, uz kuru attiecas 1. punktā minētais nosaukums

Oriel Sea Salt ir nosaukums, ar kuru apzīmē jūras sāli, ko iegūst Orielas (Oriel) ostas līcī, Klogerhedā (Clogherhead), Drohedā (Drogheda), Lautas (Louth) grāfistē Īrijā. Tas ir smalkgraudains, kristālbalts jūras sāls bez piedevām. Tā smalkos graudus mēra mikrometros (μm). 90 % graudu ir 90–500 μm lieli, bet pārējie 10 % graudu 500–1 000 μm lieli. Pēc taustes sāls šķiet gandrīz pulverveida. Šādi graudi (nevis pārslas vai lieli kristāli) ļauj jūras sālim ātrāk iesūkties pārtikas produktā, jo tas viegli izšķīst un izkliedējas visā produktā.

Jūras sālim ir koncentrēta sāļa garša. Tas ir gluds, tas nav ne ass, ne skābs, jo to ievāc slēgtā sistēmā zem spiediena, kura nodrošina to, ka jūras sāls nekad nenonāk saskarē ar gaisu, zemi vai cilvēku līdz brīdim, kad tas tiek izlaists no ražošanas sistēmas gatavs iepakošanai. Tādā veidā tiek nodrošināts tas, ka neapstrādāts jūras sāls Oriel Sea Salt unikālā graudu izmēra, struktūras un glāsmainās garšas dēļ ir ideāla ēdienu sastāvdaļa. Neatkarīgā “aklajā” degustācijā, kurā tika pārbaudīta garša un struktūra, apliecinājās, ka pārtikas produktos izmantoto jūras sāls daudzumu tā intensīvo garšas īpašību dēļ iespējams samazināt par 30 %.

Oriel Sea Salt ir dabiski kristālbalts, tāpēc tas nav jāmazgā vai jāskalo. Tādā veidā tiek nodrošināts tas, ka tā sastāvā vienmēr ir tādas dabiskas jūras minerālvielas kā magnijs, kālijs un teju 65 mikroelementi. (Jūras sāli parasti mazgā tad, ja to ievāc atklātās platībās vai sāls laukos.)

Turpmāk tabulā apkopoti Oriel Sea Salt analīzes rezultāti (± 10 % robežās).

Oriel Sea Salt analīze Testēšanas metode: ICP MS Oriel Sea Salt mg/kg NaCl Nātrija hlorīds Vairāk par 88 % (pēc masas) H2O Ūdens Mazāk par 5 % Ca Kalcijs Mazāk par 5 mg/kg Mg Magnijs 500–800 mg/kg K Kālijs Mazāk par 3 000 mg/kg Cu Varš Mazāk par 2,0 mg/kg Zn Cinks Mazāk par 2,0 mg/kg Cr Hroms Mazāk par 1,3 mg/kg Ni Niķelis Mazāk par 0,5 mg/kg Pb Svins Mazāk par 0,4 mg/kg Mn Mangāns Mazāk par 0,1 mg/kg Cd Kadmijs Mazāk par 0,04 mg/kg Fe Dzelzs Mikrodaudzums P Fosfors Mikrodaudzums B Bors Mikrodaudzums Co Kobalts Mikrodaudzums Hg Dzīvsudrabs Mikrodaudzums

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Īrijas jūrā dabiski ievākts jūras sāls.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ražošanas posmi:

Lai nodrošinātu gatavā produkta nemainīgumu, visi ievākšanas, iztvaicēšanas, atdalīšanas un kristalizācijas procesi tiek veikti noteiktajā apgabalā kontrolētos un uzraudzītos apstākļos. Pie ražošanas procesiem pieder:

— jūras ūdens sūknēšana un filtrēšana caur filtru sistēmu,

— sāls šķīduma koncentrēšana slēgtā sistēmā zem spiediena,

— jūras sāls kristalizācija slēgtā sistēmā zem spiediena,

— smalkgraudainu jūras sāls kristālu ieguve.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

—

4. Ģeogrāfiskā apgabala īsa definīcija

Orielas osta Klogerhedā atrodas uz ziemeļrietumiem no Klogerhedas zemesraga, kas iesniedzas tālu dziļūdens šaurumos. Konkrētais norobežotais apgabals plešas no Klogerhedas tālākā dienvidu punkta, kura koordinātas ir 53,79497 ziemeļu platuma, –6,21778 rietumu garuma jeb 53°47′42″ ziemeļu platuma, 6°13′04″ rietumu garuma, līdz Dananija (Dunany) zemesraga tālākajam ziemeļu punktam, kura koordinātas ir 53,86144 ziemeļu platuma, –6,23838 rietumu garuma jeb 53°51′41″ ziemeļu platuma, 6°14′18″ rietumu garuma. Tā garums ir 5 jūras jūdzes, un tas atrodas Dandolkas (Dundalk) līcī, kas ir 2014. gadā klasificēts dzīvu gliemeņu ieguves apgabals ar kodu LH-DB-DB, kuru izdevusi Jūras zvejniecības aizsardzības iestāde.

5. Saikne ar ģeogrāfisko apgabalu

Jūras sāls izcelsme nosaka tam piemītošo garšu un izskatu. Līdzīgi kā apvidus un laikapstākļi ietekmē vīnogas, tāpat arī sāli Oriel Sea Salt ietekmē dziļūdens straumes, ūdens nepiesārņotība, minerālvielu saturs un tīrība šajā vietā, kā arī procesi, kurus izmanto, lai veidotu, saglabātu un izsmalcinātu minētās īpašības.

Jūras sāls ieguve šajā reģionā notiek jau gadsimtiem ilgi. Citāts no Lautas grāfistes arheoloģijas un vēstures žurnāla (County Louth Archaelogical & Historical Journal): “1667. gada 28. janvārī vikonts Danganons zemes gabalu, kas atradās netālu no Kārlingfordas, iznomāja sāls ražotājam pulkvedim Kukam no Čisvikas Midlseksā sāls ieguves uzsākšanai.” Simtiem gadu Orielas osta ir bijusi sinonīms bagātīgiem zvejas ūdeņiem, kuros vietējie iedzīvotāji ir zvejojuši dziļūdens zivis tieši pie klintīm un ostas ūdeņos. Sāls bija būtiska sastāvdaļa, ko izmantoja, lai ostā izkrautās zivis sagatavotu patēriņam, uzglabāšanai un secīgai transportēšanai uz tirgu. (1797. gada kartē punktā pt mp 16 pm netālu no Ņūristrītas (Newry Street) attēlotas sālsraktuves, un vietējos dokumentos atrodami sīki apraksti par slūžu vārtiem, kas saukti arī par “sāls vārtiem”.)

Golfa straume plūst Īrijas rietumu krasta virzienā, un, sastapusies ar Norvēģu jūras vēsākajiem ūdeņiem, tā apvijas ap Īrijas ziemeļu un ziemeļaustrumu zemesmalu un plūst līdz galamērķim, kas ir piecas jūdzes aiz Orielas ostas līča. Šajā vietā straume beidzas, jo tā sastopas ar Īrijas otrās lielākās upes Boinas (Boyne) spēcīgo izteku.

Orielas osta atrodas ziemeļrietumos no Klogerhedas zemesraga, kas iesniedzas tieši dziļūdens šaurumos. Testi uzrāda, ka sāļums šajos ūdeņos līdzinās sāļumam, kāds parasti piemīt tikai dziļjūras ūdeņiem. Šis paaugstinātais sāļums ir saistīts ar Golfa straumes neparasti dziļo strāvojumu šajā apvidū. Orielas ostā noteiktais ūdens blīvums nemainīgi ir 3,5–3,6 %, kas atbilst dziļāku ūdeņu blīvumam.

Īrijas Jūras institūts Orielas ostas ūdeņus daudzus gadus pēc kārtas ir klasificējis Starptautiskās gliemju un vēžveidīgo kvalitātes “A” kategorijā, kas apzīmē tīrākos jūras ūdeņus. Krabju, omāru, ēdamgliemeņu, nažgliemeņu un citu gliemeņu ieguve Orielas ostas līcī un ap to ir dinamiska uzņēmējdarbība, un šī gliemju un vēžveidīgo ieguves dinamika veicina arī ūdens augsto kvalitāti un minerālvielu saturu. Turklāt šis reģions ietilpst Dandolkas līcī, kas ir 2014. gadā klasificēts dzīvu gliemeņu ieguves apgabals ar kodu LH-DB-DB, kuru Jūras zvejniecības aizsardzības iestāde izdevusi attiecībā uz nažgliemenēm un citām gliemenēm.

Produkta Oriel Sea Salt īpašības ir tieši saistītas ar neparasti dziļajām jūras straumēm ģeogrāfiskajā atrašanās vietā, augsto minerālvielu saturu, kas šādiem sekliem ūdeņiem parasti nepiemīt, un Golfa straumi un plūdmaiņu ūdeņiem, kas apskalo Īrijas ziemeļu zemesmalu un ieplūst Dandolkas līcī un pēc tam Orielas ostas līcī. Šis kvalitatīvais ūdens ar augsto minerālvielu saturu pēc tam tiek iegūts un rafinēts, izmantojot procesu, kurā tas nenonāk saskarē ar gaisu, zemi vai cilvēku, līdz tiek iegūts kristālbalts, nemazgāts un minerālvielām bagāts sāls. Tādā veidā tiek saražots smalkgraudains jūras sāls.

Kopsavilkums:

Saražotā jūras sāls izcelsme nosaka tā īpašības, kas ir tieša saistītas ar ūdens sāļumu, kvalitāti un minerālvielu saturu. To apliecina produkta Oriel Sea Salt smalkie graudi, intensīvā garša un augstais minerālvielu saturs.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.agriculture.gov.ie/gi/pdopgitsg-protectedfoodnames/products/

(1) OV L 343, 14.12.2012., 1. lpp.